次韻庭藻觀潮
作者：周紫芝
朝代：宋

paragraphs: 八月既望秋風高，羣飛海水催江濤。
水來中州八萬里，至吳乃折微傷豪。
當日潮來如箭激，萬弩迎潮射鳴鏑。
風吹海立猶至今，雪卷千堆濺青壁。
人間有海詩有翁，健如駕浪長江風。
詩成便可作圖畫，歲好莫漫占凶豐。
坐中客怕噤不語，憑高下看馮夷舞。
殘音到石未肯回，澎湃猶能作宮羽。
人生快意難預謀，眼辜盛事心懷羞。
老病無人喚我出，閉門枉度三中秋。